ועדת הפנים ואיכות הסביבה, כנסת 16, פרוטוקול מספר 60, 2003-07-29 11:00

יורי שטרן: בוקר טוב, אנחנו דנים בתקנות להגנת חיית הבר (הוראות שעה), התשס"ג-2003.

יורי שטרן: אני הבנתי שמשמעות התקנות האלה היא הגבלה נוספת של מספר האנשים שיהיה להם רשיון צייד, והפסקת ציד הארנבות והחגלות בכלל

שרה שלום: מדובר בהארכת הוראת שעה שקיימת היום.

שרה שלום: הוראת השעה הזאת קיימת היום, וזוהי רק הארכתה של הוראת השעה שקיימת, שהמשמעות שלה היא באמת הגבלת ציד החגלות והארנבות, שהאוכלוסיות שלהן מאוד התמעטו בשנים האחרונות.

שרה שלום: עקב הפסקת הוראת השעה הקודמת בציד לתקופה מסוימת, אנחנו רואים התאוששות מסוימת במקומות שנהגו לצוד בהם, אבל ההתאוששות הזאת היא מסוימת והיא צריכה להימשך.

שרה שלום: דוקטור סיימון נמצוב אולי יוכל להרחיב בנקודה הזאת.

שרה שלום: הוראת השעה הקודמת שזו מאריכה אותה, למעשה, הגבילה את הרחבת מעגל אוכלוסיות הציידים, שמשמעותה הישירה היא כמובן ההתאוששות של האוכלוסיות הללו.

יורי שטרן: את מדברת על חיות הבר בכלל.

שרה שלום: כן.

מירי פרנקל-שור: למה זה במסגרת הוראת שעה?

שרה שלום: קודם כול, זה זמני לשנתיים.

מירי פרנקל-שור: אם האוכלוסייה הזאת תגדל, כן תתירו את זה?

יורי שטרן: אולי אז יהיה בזה אפילו צורך.

שרה שלום: זה לא נכון לזמן הזה.

שרה שלום: צריך כל הזמן לנהל את הטבע.

שרה שלום: ברגע שיש צייד מרוכז ואינטנסיבי, האוכלוסיות מדלדלות, עד שמגיע מצב של סכנה אמיתית לאוכלוסיות האלה, כי כמו שסיימון נמצוב הסביר לי כרגע, כשמנהלים את הצייד הרעיון הוא שתישאר תמיד הקרן בבנק ויצודו את הריבית.

שרה שלום: פה במצב הזה של אוכלוסיית הארנבות והחגלות, בשנים האחרונות פגענו קשות מאוד בקרן.

יורי שטרן: ומה לגבי החיות האחרות, כמו צבאים?

שרה שלום: צבאים אסורים לצייד.

יורי שטרן: לא מבחינת הצייד, אלא מבחינת האוכלוסייה שלהם.

יורי שטרן: בעיתונות כול הזמן כותבים שכמעט שלא נפגוש בם יותר.

סיימון נמצוב: יש מקומות, בעיקר באזור רמת-הגולן, שהאוכלוסייה של הצבאים באמת הדלדלה בשנים האחרונות.

סיימון נמצוב: היתה תקופה שאפילו צדו אותם בגלל שהיו יותר מדי צבאים.

סיימון נמצוב: האמת היא שהם בסכנה.

סיימון נמצוב: רוב הבעיות שם הן בעיות של ריבוי טורפים, תנים וגם זאבים, בעיקר בגלל הבעיות של מזבלות ופגרים של פרות שזורקים.

יורי שטרן: יש הרבה עבריינות בעניין הזה?

שרה שלום: יש עבריינות.

שרה שלום: כל נושא החקיקה שנסמכת עליה רשות הטבע והגנים הלאומיים זה חוק גנים ושמורות טבע וחוק הגנת חיית הבר.

שרה שלום: אנחנו מטפלים ב-2,000 אירועים בשנה.

שרה שלום: מתוך זה, נאמר שמגיעים לבתי-המשפט כ-1,000 תיקים בשנה.

שרה שלום: חלקם הגדול מסתיים בברירות משפט ובאזהרות.

שרה שלום: מתוך זה אנחנו מדברים בחוק להגנת הצייד עצמו על כ-400-500 תיקים לשנה, תיקים שמוגשים לבתי-משפט.

יורי שטרן: האם ההרגשה שלכם היא שיש אכיפה ושהתקנות האלה עוזרות?

שרה שלום: כן, בהחלט.

שרה שלום: אנחנו רואים גם את ההתאוששות של האוכלוסיות וגם את הענישה של בתי-משפט.

שרה שלום: בתי-משפט מאוד מחמירים בקנסות, שנעים בנושא הזה של צייד חגלות וארנבות בתקופה הזאת של הוראת שעה והארכתה בסביבות 5,000 עד 7,000 שקל, וכוללים התחייבויות וחילוטים של כלי נשק.

שרה שלום: מדיניות בתי-המשפט היא כל הזמן להחמיר בעונשים.

יורי שטרן: האם הבעיה עם התאילנדים עדיין קיימת?

שרה שלום: הבעיה עם התאילנדים קיימת.

סיימון נמצוב: אנחנו רואים את זה בתור צייד לא חוקי.

יורי שטרן: הבעיה לא הצטמצמה?

סיימון נמצוב: לא מרגישים שיש הצטמצמות של הבעיה.

סיימון נמצוב: יש בהחלט בעיה, וזה בהחלט מקור לפגיעה באוכלוסיות, למשל בערבה, שם יש הרבה חקלאות והרבה עובדים זרים.

סיימון נמצוב: היתה אוכלוסייה של לטאה גדולה ששמה "חרדון צב" שהיום נעלמה, ויודעים שזה כמעט בטוח רק בגלל הנושא של הצייד הלא חוקי.

סיימון נמצוב: אף אחד אחר לא ירצה לאכול חיה כזאת או לצוד אותה, חיה שנעלמה מכל האזור הזה.

סיימון נמצוב: זאת רק דוגמה אחת.

יורי שטרן: אבל ננקטו כמה צעדי ענישה נגד המעסיקים וגם נגד העובדים.

שרה שלום: לא נגד מעסיקים, אין לנו שום אפשרות להעניש את המעסיקים.

שרה שלום: האפשרות שלנו היא רק להעניש את הפועלים הזרים ואת העובדים הזרים.

שרה שלום: חלק מהמהלכים שניסינו להוביל זה ביטול אשרת הישיבה שלהם כאן והוצאתם מהארץ, כאשר מתגלה עבירה של צייד.

שרה שלום: אנחנו זוכים לשיתוף פעולה מאוד מאוד מוגבל עם משרד הפנים בעניין הזה.

שרה שלום: למרות שההצהרות היו שנוכל באמת ללכת למהלך משותף, בפועל אנחנו לא רואים את זה.

יורי שטרן: האם השגרירות התאילנדית לא התגייסה לטפל בנושא הזה בתקופה מסוימת?

סיימון נמצוב: היא עוזרת לנו.

סיימון נמצוב: יש לנו אפילו אנשים דוברי תאילנדית ויש לנו שלטים בתאילנדית שמפיצים אותם.

סיימון נמצוב: מזכירים את זה לעובדים, אבל זאת בהחלט בעיה של תרבויות שונות והשקפות שונות של בעלי-חיים ומזון.

סיימון נמצוב: קשה מאוד לבוא לאדם שבא מתרבות אחרת ולהסביר לו שפה מדובר בבעל-חיים מוגן, ושלמרות שהוא רואה אותו מול עיניו, אסור לו לאכול אותו.

יורי שטרן: על כול פנים, היתה תקופה שבה גם המדענים כתבו מכתבים בנושא וגם היה איזשהו רעש תקשורתי בנושא והוא הפסיק, ואני חשבתי שזה הפסיק עם סיום התופעה.

יורי שטרן: אם זה עדיין קיים, אולי תציעו פתרונות נוספים, ואנחנו פה בוועדה נדבר על זה.

יורי שטרן: נתחיל בקריאת התקנות.

רחל אדם: "תקנות להגנת חיית הבר (הוראת שעה), התשס"ג-‏2003 בתוקף סמכותי לפי סעיפים 9 ו-16 לחוק להגנת חיית הבר, התשט"ו-1955 (להלן – החוק), ולעניין תקנה 2 – באישור ועדת הפנים ואיכות הסביבה של הכנסת לפי סעיף 21א(א) לחוק יסוד: הכנסת וסעיף 2(ב) לחוק העונשין, התשל"ז-1977, אני מתקינה תקנות אלה: 1.

רחל אדם: (א) על אף האמור בתקנה 7 לתקנות להגנת חיית הבר, התשל"ו-1976 (להלן – התקנות העיקריות), לא יינתן רשיון ציד בתקופה שעד יום כ"ו באב התשס"ה (31 באוגוסט 2005) אלא למי שנתקיים לגביו אחד מאלה: (1) היה בידו רשיון ציד תקף ערב תחילתן של תקנות אלה (להלן – יום התחילה); (2) היה זכאי לקבל רשיון ציד במועד כלשהו בשנה שקדמה ליום התחילה ואולם לא קיבלו בשל אחת מאלה: (א) רשיונו הותלה או בוטל, ובינתיים הוסרה סיבת הביטול או ההתליה כאמור; (ב) לא שילם אגרת רשיון ציד שבינתיים שולמה".

רחל אדם: כאן יש בעצם חזרה על ההוראות הקיימות.

רחל אדם: "(3) המנהל קבע בהחלטה מנומקת כי רשיון הציד דרוש למבקש למניעת סכנה לאדם או לחי".

יורי שטרן: האם יש הערות למשרד החקלאות?

מיכל סגן-כהן: למשרד החקלאות יש סמכות לתת היתרי ציד כללי או מיוחד למניעת נזקים בחקלאות ולמניעת סכנה לאדם או לחי.

יורי שטרן: איפה יש לנו כזאת תקנה?

מיכל סגן-כהן: לפי החוק, יש לו סמכות.

יורי שטרן: יש עדיין סכנות כאלה?

מיכל סגן-כהן: יש בוודאי סכנות כאלה.

סיימון נמצוב: בעיקר למחלות, כמו כלבת.

מיכל סגן-כהן: בהתחשב בסמכות שנתונה לשר החקלאות, שר החקלאות לא מתנגד להארכה של התקנות האלה.

יורי שטרן: ואין לכם הערות?

מיכל סגן-כהן: לא.

יורי שטרן: אז אנחנו נאשר את זה.

יורי שטרן: לאה, את בעד?

לאה נס: אם אתה בעד, אני בעד.

יורי שטרן: אני בעד.

ואסל טאהא: ברמת-הגולן לפעמים נותנים היתרי צייד.

סיימון נמצוב: נכון, בעיקר לחזירי בר.

מיכל סגן-כהן: סעיף 3 לחוק הגנת חיית הבר פוצל לשניים.

רחל אדם: יש לי פה החלטת ממשלה.

רחל אדם: עכשיו אנחנו עורכים תיקון לחוק הגנת חיית הבר.

מירי פרנקל-שור: איפה רשום מה עבר לשר החקלאות?

רחל אדם: יש לנו החלטת ממשלה בנושא הזה.

מירי פרנקל-שור: אחר-כך תצלמו אותה, כדי שזה יגיע אלינו.

רחל אדם: אני ממשיכה לקרוא: "2.

רחל אדם: על אף האמור בתקנות 1א, 3 ו-4 לתקנות העיקריות, לא יצוד אדם ארנבת או חגלה בתקופה שעד היום ח"ו באב התשס"ה (31 באוגוסט 2005), למעט על פי היתר".

יורי שטרן: גם אלה שיקבלו רשיון וגם אלה שיש להם רשיון בתוקף, לא יוכלו לצוד ארנבות וחגלות.

סיימון נמצוב: במקומות, בתנאים ובכמויות שאנחנו נגדיר שיש צורך לצוד בהם, ניתן היתרים.

ואסל טאהא: גם חגלות אין היום, ולכן צריך למנוע את הציד שלהן.

סיימון נמצוב: זה הרעיון, לתת להן להתאושש.

ואסל טאהא: אסור לצוד אותן, גם מי שיש לו היתר, צריך לשלול לו אותו, מפני שאם כבר יש לו היתר, הוא לא יתייעץ אתך, אתי או עם אף אחד אחר, אלא ייצא לצוד.

ואסל טאהא: חגלה היום זה דבר נדיר, צריך למנוע את הצייד שלה.

שרה שלום: זאת בדיוק המטרה כאן.

מירי פרנקל-שור: לגבי סעיף 16 שם מופיעות הסמכויות, אני מבינה שחלק נשארות אצל שר החקלאות וחלק עברו לשרה לאיכות הסביבה.

יורי שטרן: הארנבות עברו לשרה לאיכות הסביבה והחגלות נשארו אצל שר החקלאות.

מירי פרנקל-שור: האם התנאים לקבלת רשיון בסמכות השר לאיכות הסביבה וגם איסור ההגבלה על צידתה של חיית בר והגנתה עברו לשרה לאיכות הסביבה?

רחל אדם: מה שנשאר אצל שר החקלאות זה מניעת נזקים לחקלאות - -

מיכל סגן-כהן: נזקים לחקלאות, מחלות בעלי-חיים וסכנה לאדם.

יורי שטרן: זאת אומרת שאת המסגרת אתם קובעים, ובסך הכל משרד החקלאות אחראי על כמה דברים חריגים.

שרה שלום: בפועל כן, אבל כול הסמכות הזאת הואצלה על מנהל רשות הטבע והגנים, ושם למעשה מרוכזת הסמכות.

שרה שלום: הסמכות כמובן נשמרת לשני השרים, אבל האצלת התפקיד היא בפועל אחרת.

יורי שטרן: לסעיף הזה אין הערות.

יורי שטרן: מי בעד הסעיף?

לאה נס: אני נמנעת.

ואסל טאהא: כל מה שמזיק לחקלאות שייך למשרד החקלאות.

רחל אדם: הגנה על חיות הבר עברה למשרד לאיכות הסביבה.

עודד ניר: זה לפי הנסיבות, לא לפי בעל-החיים.

רחל אדם: אני ממשיכה לקרוא: "3.

רחל אדם: תחילתן של תקנות אלה ביום ד' באלול התשס"ג 1 בספטמבר 2003).

רחל אדם: "

יורי שטרן: לתאריך אין לנו בכלל התנגדויות.

יורי שטרן: התקנות להגנת חיית הבר אושרו.

יורי שטרן: תודה רבה, הישיבה נעולה.